Foto: OFK 29 avgust kuni Osiyo qit’asida 2018 yilgi Jahon chempionati uchun saralash uchrashuvlari start oldi. V guruhida BAA Saudiya Arabistonini qabul qilib, 2:1 hisobida g‘alaba qozondi. Uchrashuvning 20-daqiqasida Saudiya futbolchisi Navaf Ol-Obid penaltini aniq ijro etib, mehmonlarni oldinga olib chiqdi, oradan bir daqiqa o‘tib Ali Mabhut muvozanatni tikladi. 60-daqiqada Ahmad Halil BAAning g‘alaba goliga mualliflik qildi - 2:1. Shu tariqa V guruhida vaziyat yanada chigallashdi, endilikda to‘g‘ridan-to‘g‘ri yo‘llanmani qo‘lga kiritish uchun to‘rtta jamoa imkoniyatga ega bo‘lib turibdi: Yaponiya 8 o‘yindan keyin 17 ochko bilan birinchi, Saudiya Arabistoni 9 o‘yindan keyin 16 ochko bilan ikkinchi, uchinchi o‘rindagi Avstraliya 8 o‘yinda 16 ochko to‘plagan, BAAda 13 ochko jamg‘arilgan. Iroq (5) va Tailand (2) yo‘llanmadan umid uzib bo‘lgan. JCh-2018 saralash, 9-tur  BAA - Saudiya Arabistoni — 2:1  Gollar: Ali Mabhut (21), Ahmad Halil (60) - Navaf Ol-Obid 20 (pen).